Diari Oficial de la Generalitat Valenciana


Sumari del DOGV 2820, del 05-09-1996 (1996/839129)

CIRCULAR 5/96 -SG de 23 de juliol de 1996, de la Secretaria General de la Conselleria de Cultura, Educació i Ciència, per la qual dicta instruccions per a la tramitació dels procediments per responsabilitat patrimonial de l'administració.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2820

Data del DOGV
:   05-09-1996

Secció del DOGV
:   ALTRES DISPOSICIONS

Número del document
:   1996/839129


Data del document
:   23-07-1996

Organisme emissor
:   Conselleria de Cultura, Educació i Ciència

Tipus de document
:   Anunci

Correcció d'errades

CIRCULAR 5/96 -SG de 23 de juliol de 1996, de la Secretaria General de la Conselleria de Cultura, Educació i Ciència, per la qual dicta instruccions per a la tramitació dels procediments per responsabilitat patrimonial de l'administració.   
El títol X de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE del 27.11.92), regula el sistema de responsabilitat de les administracions públiques i de les autoritats seues i la resta del personal al servei d'aquestes. En desplegament d'alguns dels articles, el Govern va dictar el Reglament dels Procediments de les Administracions Públiques en matèria de Responsabilitat Patrimonial, aprovat pel Reial Decret 429/1993, de 26 de març (BOE de 04.05.93).  
Els articles 139 i següents de la Llei 30/1992 estableixen que els particulars tindran dret a ser indemnitzats per l'administració de tota lesió que sofrisquen en qualsevol dels béns o drets seus, com a conseqüència del funcionament normal o anormal del servei públic, llevat dels casos de força major.  
Per la seua part, la Secretaria General de l'extingida Conselleria d'Educació i Ciència va dictar la Circular 5/95-SG, per a l'aplicació del que disposaven els preceptes abans esmentats i a fi de facilitar l'exercici dels drets de les persones afectades.  
No obstant això, a causa de la insuficient delimitació que es fa en aquesta circular dels pressupòsits que exigeix l'ordenament jurídic perquè hi haja l'obligació de l'administració de rescabalar dels danys i perjudicis, i també per una errònia interpretació extensiva que s'ha produït d'aquesta, s'han originat disfuncions en l'aplicació d'aquesta que cal corregir.  
Per això, tenint en compte l'experiència acumulada des de l'entrada en vigor de l'esmentada circular, i d'acord amb la reiterada jurisprudència del Tribunal Suprem i amb la doctrina del Consell d'Estat, i també davant la necessitat d'adaptar les normes procedimentals a la nova estructura orgànica i funcional de la Conselleria de Cultura, Educació i Ciència, i dotar d'agilitat i eficàcia el procediment, es considera oportú dictar una nova circular sobre la matèria.  
Per això i fent ús de les facultats conferides en el Decret 261/1995, de 25 d'agost, del Govern Valencià, pel qual s'estableix el Reglament Orgànic i Funcional de la Conselleria de Cultura, Educació i Ciència, aquesta Secretaria General acorda:  
Primer. àmbit i normes d'aplicació  
Aquesta circular és d'aplicació als expedients de responsabilitat patrimonial que hom tramiten per a determinar la indemnització que eventualment hagen de rebre els particulars, per les lesions que sofrisquen en qualsevol dels béns o drets seus, com a conseqüència del funcionament normal o anormal del servei públic educatiu que presten els centres docents i els altres serveis educatius de titularitat de la Generalitat Valenciana i dependents de la Conselleria de Cultura, Educació i Ciència.  
La tramitació d'aquests expedients s'ajustarà al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, al que estableix el Reial Decret 429/1993, de 26 de març, pel qual s'aprova el Reglament dels Procediments de les Administracions Públiques en matèria de Responsabilitat Patrimonial (d'ara en avant, el Reglament), així com al que preveu aquesta circular.  
Els altres expedients de responsabilitat patrimonial, que tinguen relació amb la prestació d'altres serveis públics la competència dels quals estiga atribuïda a la Conselleria de Cultura, Educació i Ciència, se substanciaran en la llei i el reial decret abans esmentats, però seran tramitats íntegrament pel Servei de Gestió Patrimonial de l'esmentada Conselleria. A aquests expedients, els serà d'aplicació aquesta circular amb caràcter supletori de les instruccions que, si fa al cas, dicte aquesta Secretaria General, excepte en les referències que en aquella es fan al servei educatiu, als centres docents i a la intervenció de la Secretaria Territorial de Cultura i Educació en la instrucció dels esmentats expedients.  
Segon. L'obligació d'indemnitzar  
Perquè hi haja l'obligació d'indemnitzar per part de l'administració, cal que concórreguen tots i cada un dels requisits següents:  
1. Que el particular sofrisca lesió en qualsevol dels béns o drets seus i no tinga el deure jurídic de suportar el dany.  
2. Que la lesió siga conseqüència del funcionament normal o anormal del servei públic.  
3. Que hi haja una relació directa, immediata i exclusiva de causa a efecte entre el dany i el funcionament del servei públic, sense intervenció d'elements estranys que puguen influir alterant el nexe causal.  
4. Que el dany no s'haja produït com a conseqüència de la conducta il·lícita, inadequada o negligent del perjudicat.  
5. Que la lesió no s'haja produït com a conseqüència de la intervenció de terceres persones alienes al servei públic.  
6. Que el dany al·legat siga real, efectiu i avaluable econòmicament, excloses les meres especulacions o simples expectatives de dret.  
7. Que el dany siga concret i individualitzat en relació amb una persona o grup de persones.  
8. Que el dany no s'haja produït per causa de força major.  
Tercer. Classes de procediment  
El Reglament estableix dues classes de procediment: el general i l'abreujat.  
El capítol II regula el procediment general que s'ha de seguir per a la determinació, si s'escau, de la responsabilitat patrimonial de l'administració. Això no obstant, de conformitat amb el que preveu el capítol III, hom podrà acordar d'ofici la suspensió del procediment general i la iniciació d'un procediment abreujat.  
Quart. Procediment general: formes d'iniciació  
El procediment general de responsabilitat patrimonial podrà iniciar-se per reclamació dels interessats, o bé d'ofici, per la mateixa administració.  
Cinqué. Del procediment general iniciat per reclamació dels interessats  
Les fases d'iniciació, instrucció i terminació d'aquest procediment es faran de la manera que tot seguit s'indica:  
1. Instància  
Les instàncies per a sol·licitar la indemnització de danys i perjudicis podran ser presentades pels interessats en el mateix centre docent en què haja ocorregut el succés o en qualsevol dels llocs que preveu l'article 38.4 de la Llei 30/1992, i també en les oficines d'Informació, Iniciatives i Reclamacions de la Generalitat Valenciana.  
La sol·licitud, l'ha de subscriure l'interessat o el representant legal seu, en cas de ser menor d'edat o incapacitat; sense perjudici de l'apoderament, en els termes previstos en la llei.  
Formulada per l'interessat o pel representant legal seu la sol·licitud de reclamació de danys i perjudicis, s'ha d'enviar a la Direcció Territorial de Cultura i Educació juntament amb els documents i justificants aportats per l'interessat.  
En tota reclamació s'han d'especificar les lesions produïdes, la presumpta relació de causalitat entre aquestes i el funcionament del servei públic, l'avaluació econòmica de la responsabilitat patrimonial, si és possible, i el moment i les circumstàncies en què la lesió es va produir efectivament, i es podrà acompanyar de totes les al·legacions, documents i informes que s'estimen oportuns, així com de la proposició de prova, concretant els mitjans de què pretenga valer-se el reclamant.  
Rebuda la sol·licitud de reclamació de danys i perjudicis, la Direcció Territorial ha de comprovar que compleix els requisits que estableix l'article 70 de la Llei 30/1992 i que s'aporten els documents i justificants necessaris. La Direcció Territorial demanarà un informe del director del centre o del responsable del servei en què haja ocorregut el sinistre, que s'haurà d'emetre en el termini de 10 dies d'acord amb el model de l'annex II.  
En el supòsit que la sol·licitud no estiga degudament formalitzada, o quan no s'aporten els documents necessaris per a justificar els danys i perjudicis (factures, certificats facultatius o anàlegs), la Direcció Territorial sol·licitarà als interessats l'esmena de les mancances o els aclariments que siguen procedents, i els concedirà un termini de 10 dies per a aportar els justificats o esmenar els defectes, amb l'advertència que en cada cas siga procedent legalment, d'acord amb el que disposa l'article 71 de la Llei 30/1992.  
2. Acord d'iniciació  
La Direcció Territorial haurà de traslladar a la Secretaria General de la Conselleria de Cultura, Educació i Ciència (Servei de Gestió Patrimonial) la sol·licitud original i la restant documentació complementària, així com una còpia de l'informe de la direcció del centre o del responsable del servei, en el termini de 10 dies des de la recepció de la instància o, si és el cas, des que s'esmenen els defectes o es complete la documentació requerida. Rebuda la documentació corresponent, el secretari general, a proposta de la Secretaria General administrativa, adoptarà la resolució per la qual s'acorde la iniciació de l'expedient de responsabilitat patrimonial o, si s'escau, elevarà al titular de la Conselleria la proposta de resolució d'inadmissió de la petició, de conformitat amb el que disposa l'article 89.4 de la Llei 30/1992. La resolució corresponent serà notificada a l'interessat.  
3. Instrucció  
La Secretaria Territorial de Cultura i Educació competent per raó del territori en què radique el centre docent o el servei educatiu causant de la lesió, durà a terme la instrucció de l'expedient.  
Quan la lesió haja sigut produïda com a conseqüència del funcionament d'un altre servei públic la competència del qual tinga atribuïda la Conselleria de Cultura, Educació i Ciència, la instrucció de l'expedient serà realitzada pel Servei de Gestió Patrimonial.  
Les actuacions dels instructors seran motivades, aniran dirigides especialment a determinar la possible existència d'una relació de causalitat entre el funcionament del servei públic i la lesió produïda, i també, si s'escau, a fixar la valoració del dany causat i la quantia de la indemnització.  
De conformitat amb el que estableix l'article 9.9 del Decret 261/1995, de 25 d'agost, del Govern Valencià, pel qual s'estableix el Reglament Orgànic i Funcional de la Conselleria de Cultura, Educació i Ciència, la Secretaria General podrà ordenar a l'instructor que comprove si concorren tots els requisits que exigeix el número segon d'aquesta circular perquè siga procedent la indemnització de danys i perjudicis. L'instructor, sota les directrius que, si fa al cas, dicte la Secretaria General, efectuarà els següents actes d'instrucció:  
3.1. Tràmit d'al·legacions. L'instructor concedirà als interessats un termini de 10 dies perquè puguen formular les al·legacions que estimen oportunes. Sense perjudici d'això, els interessats podran, en qualsevol moment del procediment anterior al tràmit d'audiència, adduir al·legacions i aportar documents o altres elements de judici que convinguen al dret seu.  
3.2. Prova. Acordada per l'instructor la pràctica de les proves declarades pertinents, aquestes s'hauran d'efectuar en el termini de trenta dies. Sols es podran rebutjar les proves proposades pels interessats quan siguen manifestament improcedents o innecessàries, mitjançant resolució motivada de la Secretaria General, a proposta de l'instructor. Quan calga, l'instructor, a petició dels interessats, podrà decidir l'obertura d'un període extraordinari de prova.  
3.3. Informes. L'instructor podrà demanar tots els informes que estime pertinents, i serà preceptiu el del director del centre o responsable del servei el funcionament del qual haja ocasionat la presumpta lesió indemnitzable. S'hauran d'evacuar en el termini de 10 dies, llevat que, per les característiques de l'informe sol·licitat o del mateix procediment, se'n sol·licite l'emissió en un termini menor o major, sense que en aquest últim cas puga excedir un mes.  
3.4. Tràmit d'audiència. Instruït el procediment i immediatament abans de redactar la proposta de resolució, es posarà de manifest l'expedient a l'interessat, per un termini de 10 dies, a l'efecte que puga formular les al·legacions que considere oportunes i aportar les proves o els documents que vulga, segons preveu l'article 11 del Reglament.  
4. Proposta de resolució  
Conclòs el tràmit d'audiència, l'instructor enviarà l'expedient, si s'escau, a la Secretaria General (Servei de Gestió Patrimonial), que redactarà la proposta de resolució. Aquesta proposta haurà de ser motivada, d'acord amb el resultat de la instrucció del procediment.  
5. Informe jurídic  
Ordenat l'expedient amb totes les actuacions fetes fins a la proposta de resolució, el Servei de Gestió Patrimonial l'enviarà a informe del Servei Jurídic, que l'haurà d'emetre en el termini de 10 dies. Si en l'informe s'adverteixen defectes en el procediment, seran esmenats per la unitat instructora d'acord amb el que, en cada cas, establisca l'ordenament jurídic.  
6. Dictamen de l'òrgan consultiu  
Finalitzats els tràmits anteriors, hom sotmetrà l'expedient, amb la proposta de resolució, al dictamen de l'òrgan consultiu a què es refereix l'article 12 del Reglament.  
7. Informe econòmic i fiscalització de la despesa  
Quan la proposta de resolució de l'expedient implique el pagament d'una indemnització, abans de dictar aquesta resolució el Servei de Gestió Patrimonial haurà de traslladar l'expedient a la unitat administrativa que corresponga, perquè emeta l'informe econòmic i s'efectue la fiscalització posterior, en el termini de 10 dies.  
8. Resolució  
En el termini de 20 dies des de la recepció del dictamen de l'òrgan consultiu, el titular de la Conselleria dictarà la resolució corresponent, que serà notificada a l'interessat en el termini de 10 dies.  
Sisé. Del procediment general incoat d'ofici  
De conformitat amb el que disposa l'article 5 del Reglament, la iniciació d'ofici del procediment s'efectuarà sempre per acord del secretari general, adoptat bé per pròpia iniciativa, bé com a conseqüència d'una ordre superior, petició raonada d'altres òrgans o per denúncia.  
La petició raonada d'altres òrgans per a la iniciació del procediment haurà d'individualitzar la lesió produïda en una persona o grups de persones, la seua relació de causalitat amb el funcionament del servei públic, la seua avaluació econòmica, si és possible, i el moment i les circumstàncies en què la lesió es va produir efectivament, amb indicació, si és el cas, dels testimonis i d'altres mitjans provatoris.  
En aquesta modalitat de procediment es duran a terme els mateixos tràmits previstos en el procediment iniciat a instància dels interessats, a partir de la resolució del secretari general per la qual s'acorda la incoació del procediment.  
L'acord d'iniciació del procediment es notificarà als particulars presumptament lesionats i se'ls concedirà un termini de 10 dies perquè aporten totes les al·legacions, documents i informació que estimen convenients al dret seu i proposen totes les proves que siguen pertinents per al reconeixement d'aquest.   
El procediment iniciat s'instruirà encara que els particulars presumptament lesionats no es presenten en el termini establit.  
No obstant això, quan l'interessat no es presente en cap tràmit del procediment i no ho faça tampoc en el d'audiència, l'instructor proposarà que es dicte resolució que declare l'arxiu provisional de les actuacions, sense entrar en el fons de l'assumpte. Aquest arxiu es convertirà en definitiu quan haja transcorregut el termini de prescripció de la reclamació, llevat que l'interessat es presente en el procediment dins d'aquest termini.  
Seté. Procediment abreujat  
Quan l'instructor estime que, a la vista de les actuacions, documents i informacions del procediment general i abans del tràmit d'audiència, són inequívocs la relació de causalitat entre la lesió i el funcionament del servei públic, la valoració del dany, i el càlcul de la quantia de la indemnització, podrà proposar al secretari general que acorde d'ofici la suspensió del procediment general i la iniciació del procediment abreujat, que es tramitarà d'acord amb el que preveu el capítol III del Reglament.  
Vuité. Acord indemnitzador  
Si bé la forma de terminació normal del procediment de responsabilitat patrimonial és la resolució expressa, l'article 8 del Reglament permet que es convinga amb l'interessat la terminació convencional del procediment mitjançant un acord indemnitzador.  
Per a això el secretari general, per pròpia iniciativa o a proposta raonada de l'instructor, podrà disposar en qualsevol moment del procediment anterior al tràmit d'audiència que s'oferisca a l'interessat l'acord indemnitzador, en els termes que aquell determine.  
Si l'interessat manifesta la conformitat amb els termes de la proposta d'acord, aquest serà sotmés a informe del Servei Jurídic i al dictamen de l'òrgan consultiu a què es refereix l'article 12 del Reglament. En el termini de 20 dies des de la recepció d'aquest dictamen, l'interessat i el titular dela Conselleria hauran de formalitzar l'acord corresponent, després de l'informe econòmic i de la fiscalització de la despesa, que hom efectuarà en el termini de 10 dies.  
Nové. Desestimació per silenci administratiu  
Segons estableix l'article 13 del Reglament, transcorreguts sis mesos des que es va iniciar el procediment, o el termini que resulte d'afegir el període extraordinari de prova, sense que s'haja dictat resolució o subscrit l'acord de finalització convencional, s'entendrà que la resolució és denegatòria de la sol·licitud d'indemnització.  
Deu. Diligències judicials  
En tot cas i tan aviat com algun òrgan, unitat administrativa o personal de l'administració tinga coneixement que l'interessat afectat o el representant legal seu ha presentat una denúncia o interposat una demanda davant els jutjats o tribunals, o bé que l'autoritat judicial ha iniciat diligències en relació amb els fets que van motivar la incoació de l'expedient de responsabilitat patrimonial, ho comunicarà immediatament a la Secretaria General als efectes que siguen procedents en dret.  
En el cas que l'interessat afectat reclame judicialment la indemnització, sense que siga possible arribar-hi convencionalment a un acord, la Secretaria General acordarà el sobreseïment i l'arxiu de l'expedient administratiu.  
Onze. Aprovació de models  
Hom aprova els models d'instància per a sol·licitar la indemnització (annex I), i d'informe del director del centre o responsable del servei, sobre els fets ocorreguts (annex II).  
Els interessats utilitzaran el model d'instància facultativament.  
Dotze. Derogació de normes anteriors  
Queda sense efecte la Circular 5/95, de 22 de maig, de la Secretaria General de la Conselleria d'Educació i Ciència, i qualssevol altres instruccions anteriors d'aquesta Secretaria General que s'oposen a aquesta circular.  
València, 23 de juliol de 1996.- El secretario general: Carlos Alcalde Agesta.